Termiz davlat universiteti hududida ommaviy mushtlashuv bo‘lgani aytilmoqda. Holat bo‘yicha ma’lumot berildi

Ijtimoiy tarmoqlarda “Termiz davlat universiteti fizika-matematika fakulteti hovlisida talabalar ommaviy mushtlashtgani aytilmoqda” sarlavhasi ostidagi videolavha tarqalgan. Video yuzasidan Termiz shahar ichki ishlar bo‘limi mas’ul xodimlari tomonidan o‘rganish ishlari olib borildi.
Qayd etilishicha, 2021-yilning 9-dekabr kuni soat 12:49 da Termiz davlat universitetining Termiz shahar “O‘zbekiston” mahallasida joylashgan Fizika va matematika fakulteti binosining kirish qismida shu fakultetning 3-kurs talabasi A.D. va 1-kurs talabasi X.A. bir-biri bilan turtinib ketgan.
Oqibatda ular o‘rtasida janjal kelib chiqqan va ushbu talabalarni ajratish uchun ikkala tarafdan ham boshqa talabalar kelib, janjallashayotgan talabalar ajratilgan.
Mazkur holat yuzasidan Termiz davlat universiteti ma’muriyati tomonidan ushbu talabalarga nisbatan qonuniy chora ko‘rish uchun Termiz shahar IIBga xabar berilgan.
Hozirda Termiz shahar IIB huquqbuzarliklar profilaktikasi bo‘limi mas’ul xodimlari tomonidan tergovga qadar tekshiruv olib bormoqda.